Elsa Eiríksdóttir , Guðrún Ragnarsdóttir og Jón Torfi Jónasson . ( 2018 ) . Þversagnir og kerfisvillur ? Kortlagning á ólíkri stöðu bóknáms - og starfsnámsbrauta á framhaldsskólastigi . Í Hjördís Þorgeirsdóttir og Þuríður J. Jóhannsdóttir ( ritstjórar ) , Framhaldsskólinn í brennidepli : Netla – veftímarit um uppeldi og menntun . Sérrit 2018 . Reykjavík : Menntavísindastofnun Háskóla Íslands . Alþjóðlegar rannsóknir hafa sýnt fram á ólíka stöðu bóknáms - og starfsnámsbrauta í framhaldsskólum hvað varðar inntak náms , félagslega virðingu , réttlæti og tækifæri til framhaldsmenntunar . Þetta hefur einnig verið umræðuefni hér á landi í næstum heila öld . Markmið greinarinnar er að skoða hvernig ólík staða bóknámsog starfsnámsbrauta , með tilliti til virðingar , áherslu og forgangs , birtist í íslensku menntakerfi . Umfjöllunin er í þremur meginköflum : ( 1 ) Hlutverk og áhrif ytri stýringar – þá er sérstaklega vísað til menntastefnu stjórnvalda , til háskólastigsins og til atvinnulífsins ; ( 2 ) Umgjörð framhaldsskóla og hvað kann að hafa áhrif á val nemenda ; ( 3 ) Fyrirkomulag kennslu og mismunandi afstaða kennara . Leitast er við að varpa ljósi á þessa þætti með því að skoða annars vegar námskrár , skýrslur og önnur opinber gögn sem tengjast viðfangsefninu og hins vegar gögn úr rannsókninni Starfshættir í framhaldsskólum . Niðurstöðurnar ber allar að sama brunni : Ólík staða bóknáms - og starfsnáms er bæði kerfislæg og félagsleg og rætur hennar og tilvist er víða að finna . Birtingarmyndir ólíkrar stöðu komu fram í öllum meginköflunum . Stöðumun var að finna í viðhorfum í opinberri menntastefnu , í aðsókn og aðgengi að framhaldsskólanámi , kennsluháttum í framhaldsskólum og tækifærum að námi loknu . Mikilvægt er að skoða niðurstöðurnar í samhengi við jafnrétti til náms , tilgang menntunar og það hvernig ráðandi viðhorf lita stjórnsýslu menntamála , samfélagslega afstöðu og starfshætti í skólum , jafnvel þó að opinber stefnumótun einkennist af hinu gagnstæða og yfirlýst stefna sé að efla starfsnám .